O'zbekistonda g'allaning 2022 yilda kutilayotgan minimal narxi e'lon qilindi

Qishloq xo'jaligi vazirligi va O'zbekiston fermer, dehqon xo'jaliklari va tomorqa yer egalari kengashi  g'alla hosilining 2022 yilda kutilayotgan minimal narxini e'lon qildi. Bu haqda vazirlik matbuot xizmati xabar berdi.
Ma'lum bo'lishicha, Qishloq xo'jaligi vazirligi hamda O'zbekiston fermer, dehqon xo'jaliklari va tomorqa yer egalari kengashi tomonidan jahon bozori hamda mintaqaviy birjalar narxlari tahlil qilingan. Shunga ko'ra, 1 tonna g'alla hosili uchun kutilayotgan minimal narx 3,0 million so'm bo'lishi e'lon qilingan.
Ma'lumot o'rnida, Prezidentning “G'alla yetishtirish, xarid qilish va sotishga bozor tamoyillarini keng joriy etish chora-tadbirlari to'g'risida”gi qaroriga muvofiq Qishloq xo'jaligi vazirligi hamda O'zbekiston fermer, dehqon xo'jaliklari va tomorqa yer egalari kengashiga jahon bozori, mintaqaviy birjalar narxlarini tahlil qilgan holda kelgusi yil g'alla hosili uchun kutilayotgan minimal narxlarni e'lon qilish hamda bozorlardagi narxlardan kelib chiqib, har chorakda ushbu narxga tuzatishlar kiritib, ommaviy axborot vositalarida e'lon qilib borish vazifasi yuklatilgan.
Ta'kidlanishicha, bozorlardagi narxlardan kelib chiqqan holda har chorakda kutilayotgan minimal narxga tuzatishlar kiritilib, ommaviy axborot vositalari orqali e'lon qilinadi.
Eslatib o'tamiz, 2021 yil sentyabr oyida vazirlik tomonidan 2022 yil kutilayotgan minimal narx 1 tonna g'alla hosili uchun 2 million 500 ming so'm etib belgilangan edi. Keyinchalik, 2022 yil 11 may kuni Shavkat Mirziyoev don mahsulotlari korxonalarida transformatsiya jarayonlarining natijadorligini oshirish chora-tadbirlari yuzasidan yig'ilish o'tkazib, O'zbekistonda g'allani davlat tomonidan sotib olish va sotishda bozor narxlariga o'tilishini, davlat resurslari uchun sotib olinadigan 1 tonna bug'doy narxi 2021 yildagi 1 million 550 ming so'mdan 2022 yil hosili uchun 3 million so'mga oshirilishini ta'kidlagan.